ПРОЕКТО

 ПРАВИЛНИК ЗА ОРГАНИЗАЦИЯТА И ДЕЙНОСТТА НА ОБЩЕСТВЕНИЯ ПОСРЕДНИК НА ОБЩИНА ЗЕМЕН
Глава първа

Общи положения


        Чл. 1. Този правилник се приема на основание на чл. 21а, ал.3, от Закона за местното самоуправление и местната администрация и чл 5, ал. 3 от Правилника за организацията и дейността на общинския съвет.
Чл. 2. Общественият посредник съдейства за спазване правата и законните интереси на гражданите и техните организации пред органите на местното самоуправление и местната администрация.
Чл. 3. (1) В своята дейност общественият посредник е независим и се подчинява само на Конституцията, българското законодателство и ратифицираните международни договори, по които Република България е страна, като се ръководи от личната си съвест и морал.
 (2) Общественият посредник осъществява дейността си въз основа на този правилник.
Чл. 4. Дейността на обществения посредник е публична.
Чл. 5. (1) Общественият посредник осъществява своята дейност като прави предложения и препоръки до органите на местното самоуправление и местната администрация.
(2) Дейността на обществения посредник е насочена и към подобряване на качеството и достъпността на обществените услуги, предоставяни от общината.
Чл. 6. Органите на местната власт и местното самоуправление оказват съдействие на обществения посредник за изясняване на жалбите и сигналите, които са изпратени до него.
Чл. 7. (1) Общественият посредник може да си сътрудничи, взаимодейства и да обменя информация с омбудсмана на Република България.
 (2) Общественият посредник работи в сътрудничество и може да се сдружава с обществени посредници от други общини.

Глава втора

Принципи


Чл. 8. (1) В дейността си общественият посредник се ръководи от принципите на: законност, независимост, обективност, безпристрастност, справедливост, прозрач-ност, публичност, хуманност и толерантност.
 (2) Общественият посредник осигурява равни възможности на гражданите да защитят правата и законните си интереси, независимо от техния пол, раса, националност, етническа принадлежност, социален произход, възраст, материален статус, политически пристрастия, религиозни вярвания.

Глава трета

Избор, заемане на длъжност и освобождаване на обществения посредник

Чл. 9. (1) Общинският съвет избира обществен посредник на свое заседание по предложение на общински съветник.
( 2)По своя преценка общинският съвет  избира до двама обществени посредници
Чл. 10. (1) За обществен посредник се избира български гражданин, с постоянен или настоящ адрес на територията на община Земен, който не е осъждан, с влязла в сила присъда за умишлено престъпление от общ характер,  с високи морални качества и привързаност към идеите на хуманизма и демокрацията.


Чл. 11. (1) Длъжността на обществения посредник е несъвместима с:
1. длъжност в държавната или общинската администрация.
(2) Общественият посредник не може:
1. да извършва адвокатска дейност;

2. да изпълнява друга обществена функция.


Чл. 12.(1)Общественият посредник се избира с явно гласуване с мнозинство от 2/3 от състава на общинския съвет.
(2) Общественият посредник се избира за срок от 4 години и за не повече от два последователни мандата.
Чл. 13. (1) Пълномощията на избрания обществен посредник възникват по силата на решението за избор на общинския съвет. 
Чл. 14. (1) Общественият посредник няма  права по трудово правоотношение 
       (2) неговата дейност се счита за обществена,без да получава възнаграждение
      
        Чл. 15.(1) Правомощията на обществения посредник се прекратяват предсрочно при:
       1. подаване на оставка пред общинския съвет;
2. установяване на несъвместимост по чл. 11 от този правилник;
3. фактическа невъзможност да изпълнява функциите си повече от три месеца;
      4. системно неизпълнение на задълженията си за повече от три месеца;
5. груби нарушения на този правилник;
6. влизане в сила на присъда за умишлено престъпление от общ характер;
7. смърт

 (2) Решението за предсрочно прекратяване на правомощията на обществения посредник по ал. 1 т. 2, 3, 4 и 5 се приема от общинския съвет с мнозинство 2/3 от общия брой на общинските съветници по искане на най-малко на една пета от тях. Основанията по ал. 1 т. 1, 6 и 7 се обявяват от председателя на общинския съвет на заседание на общинския съвет.
 (3) При предсрочно прекратяване на правомощията на обществения посредник, общинският съвет в същото заседание взема решение за избор на обществен посредник.
Чл. 16. (1) Изборът на нов обществен посредник се провежда не по-късно от два месеца преди изтичането на срока, за който е избран действащият обществен посредник.
      (2) Общественият посредник продължава да изпълнява правомощията си до встъпване в длъжност на новоизбрания обществен посредник.

Глава четвърта

Правомощия на обществения посредник
Чл. 17. Общественият посредник:
1. приема и разглежда жалби и сигнали от граждани и юридически лица за нарушения на правата им от органите на местното самоуправление и местната администрация;
2. прави проверки по постъпилите жалби и сигнали;
3. отправя предложения и препоръки за възстановяване на нарушените права пред съответните органи;
4. посредничи между органите на местно самоуправление и местната администрация и засегнатите лица за отстраняване на допуснати нарушения;
5. прави предложения и препоръки за отстраняване на причините и условията, които създават предпоставки за нарушения на правата и свободите на гражданите;
6. уведомява националния омбудсман, ако случаят е от неговата компетентност;
      7. уведомява органите на МВР или на прокуратурата, когато има данни за извършено престъпление от общ характер;
8.може да търси съдействие от средствата за масово осведомяване и от други държавни и граждански структури.
Чл. 18. (1) Общественият посредник има право:
1. да иска и да получава навременна, точна и пълна информация по конкретна жалба или сигнал от органите на местното самоуправление и местната администрация, включително и да присъства при обсъждане и вземане на решения по тези случаи;
2. да изразява публично мнение и становище във връзка с дейността си, включително в средствата за масово осведомяване.
(2) Общественият посредник е длъжен:
1. да проявява обективност към случаите, с които е ангажиран;
2. да предоставя възможност за преразглеждане на позициите на местната администрация;
3. да спазва разпоредбите на този правилник.
(3) Органите на местното самоуправление и местната администрация са длъжни да предоставят на обществения посредник поисканите сведения и данни в двуседмичен срок от поискването.
 (4) Общественият посредник може да действа и по своя инициатива, когато констатира, че не се създават необходимите условия за защита на правата и законните интереси на гражданите и техните организации.
 (5) Общественият посредник уведомява писмено общинския съвет и кмета на общината за случаите на отказ за съдействие и предоставяне на информация при извършване на проверка по жалба или сигнал.
Чл. 19. Председателят на общинския съвет оказва съдействие на обществения посредник, като в първото предстоящо заседание на общинския съвет внася за разглеждане повдигнатите от обществения посредник въпроси, доколкото те са от компетентността на съвета.
Чл. 20. (1) Общественият посредник няма право:
1.да разгласява обстоятелства, станали му известни при изпълнение на неговите функции, които са държавна, служебна или търговска тайна, или са от личен характер;
2. да се ангажира с политически каузи и да изказва публично мнение по политически въпроси.
(2) Правомощията на обществения посредник не се отнасят до:
1.случаи, възникнали преди повече от две години преди датата, на която е бил сезиран;
2.въпроси от личния живот на гражданите;
3.случаи, чието решаване не е в правомощията на органите на местната власт.
4.случаи, които са били предмет на съдебен процес и по които има влязло в сила съдебно решение.
Чл. 21. (1) Жалбите до обществения посредник и всички приложени документи се разглеждат публично.
 (2) Жалбоподателят има правото да поиска жалбата му да бъде разгледана поверително. В този случай жалбата и другите документи, изброени по-горе, не са публично достъпни.
 (3) Ако общественият посредник започне проверка, дори жалбата да е поверителна, тя трябва да бъде изпратена на засегнатата институция. Случаите на обществения посредник, считани за поверителни, се публикуват в неговия годишен доклад в анонимна форма.
Чл. 22. Общественият посредник няма право да представлява пред съд лицата, които са се обърнали към него.
Чл. 23. Подаването на жалби и сигнали и разглеждането им от обществения посредник е безплатно.
Чл. 24. (1) Общественият посредник приема граждани във време и място, определени и публично обявени от него.
(2) Общественият посредник организира периодично приемни в населените места на общината.

Глава пета

Подаване на жалби и сигнали до обществения посредник
Чл. 25. Жалби и сигнали до обществения посредник могат да подават физически и юридически лица във връзка с действията или бездействията на органите на местното самоуправление и местната администрация на общината.
Чл. 26. (1) Жалбата и сигналът могат да бъдат писмени или устни, подадени лично или чрез надлежно упълномощено лице.
 (2) Жалбата и сигналът трябва да съдържат името и постоянния адрес на жалбоподателя, описание на нарушението, органа, администрацията или лицето, срещу което се подава жалбата. Към жалбата могат да бъдат приложени и писмени доказателства.
(3) Анонимни жалби и сигнали, както и такива за нарушения, извършени преди повече от две години, не се разглеждат.
 (4) Ако жалбата или сигналът са устни, се съставя протокол, в който се съдържа информацията, изискуема по ал. 2. Протоколът се подписва от лицето, подало жалбата или сигнала, и обществения посредник.
Чл. 27. (1) Гражданите и техните организации подават жалби и сигнали до обществения посредник в случаите на:
1.нарушаване на законови и подзаконови актове от органите на местното самоуправление и местната администрация;
2.нарушаване на изискванията за законосъобразност при издаването на административните актове и действията на органите на местното самоуправление и местната администрация;
3.в случаите на настъпили неблагоприятни последствия от прилагането на административни актове или от действия или бездействия на органите на местното самоуправление и местната администрация;
4.неспазване на процедури и срокове за издаване на административни актове и предоставяне на обществени услуги;
5.нарушаване правото на достъп до информация
6.прояви на некомпетентност, недобросъвестност, бавност и незачитане на достойнството на гражданите.
(2) При липса на компетентност общественият посредник в едноседмичен срок уведомява жалбоподателя и препоръчва други средства за защита на неговите права и интереси.
(3) Общественият посредник е длъжен да предостави писмено становище по случая на жалбоподателя в едномесечен срок от подаване на жалбата.
Чл.28. Общественият посредник поддържа регистър на постъпилите писмени и устни жалби и сигнали и тяхното движение.
Чл. 29. (1) Органите на местното самоуправление и местната администрация, до които се отнасят становищата, предложенията и препоръките на обществения посредник, са длъжни да ги разгледат в двуседмичен срок. Те го уведомяват за предприетите мерки в едномесечен срок от датата на постъпването на становищата, предложенията и препоръките.
 (2) Общественият посредник внася в общинския съвет справка за случаите, в които не е получил информация за предприетите мерки по ал. 1.


Глава шеста

Финансиране

Чл. 30. (1) Дейността на обществения посредник  се финансира  чрез дарения от други местни и чуждестранни източници без условия, които поставят в зависимост обществения посредник или общината.
(2) Кметът на общината осигурява помещения и необходимото оборудване за дейността на обществения посредник
 (3) В едномесечен срок от постъпване на средствата по ал. 1 в общинския бюджет кметът внася доклад в общинския съвет за:
1.името на дарителя;
2.произхода на средствата;
3.начин на изразходване на средствата за дейността на обществения посредник.
(4) Не се допуска финансиране от анонимни източници.


Глава седма

Отчетност

Чл. 31. Общественият посредник представя годишен доклад за дейността си през предходната година до 31 януари.
Чл. 32. (1) Докладът съдържа:
1.информация за постъпилите жалби и сигнали;
2.резултат от приключилите проверки по постъпилите жалби и сигнали;
3.информация за случаите, когато намесата е имала резултат;
4.информация за случаите, когато намесата е останала без резултат и причините за това;
5.информация за направените предложения и препоръки, както и дали са били взети предвид;
7.предложения за подобряване на обществените услуги, предоставяни от общината;
(2) По искане на общинския съвет или по своя инициатива общественият посредник изготвя доклади по отделни случаи от неговата практика.
Чл. 33. (1) Общинският съвет разглежда доклада на обществения посредник на заседание до 31 март от текущата година.
(2) Кметът на общината и всеки общински съветник може да представи становище по доклада на обществения посредник.
Чл. 34. (1) Докладите и анализите на обществения посредник са публични и заедно със стенограмата от обсъждането им от общинския съвет се публикуват на официалната интернет страница на общината.
(2) Копия на доклада и становищата по него се предоставят в приемната на обществения посредник и в общината на разположение на гражданите и техните организации.

Заключителна разпоредба
§ 1. Този Правилник е приет на основание чл. 2, ал. 1, чл. 136, ал. 1 от Конституцията на Република България, чл. 3 от Европейската харта за местно самоуправление, чл. 21а (3) от Закона за местното самоуправление и местната администрация, Закон за омбудстмана, чл. 5, ал. 3 от Правилника за организацията и дейността на Общински съвет

§ 2. Правилникът влиза в сила от деня на приемането му от Общинския съвет 
